# Casino Royale (Climax!)

| Casino Royale |
| --- |
| Barry Nelson kao James Bond |
| Žanr | špijunska TV-drama |
| Režija | William H. Brown Jr |
| Producent | Bretaigne Windhurst Elliott Lewis (pomoćni) |
| Scenario | Charles Bennett Anthony Ellis |
| Uloge | Barry Nelson Peter Lorre Linda Christian Michael Pate |
| Muzika | Jerry Goldsmith |
| Jezik | engleski |
| Originalni kanal | CBS |
| Premijera | 21. oktobra 1954 (1954-10-21) |
| Trajanje | 48 min. |

Casino Royale je američka crno-bijela televizijska drama snimljena u režiji William H. Browna Jr. i premijerno prikazana na programu mreže CBS 1954. godine, poznata kao prva ekranizacija romana o Jamesu Bondu.

Temelji se na istoimenom romanu Iana Fleminga, prvom iz ciklusa i objavljenom prethodne godine. Fleming je prava za ekranizaciju prodao mreži CBS, te je ona roman adaptirala u kratku TV-dramu koja je 21. oktobra 1954. prikazana kao dio televizijske antologije *Climax!*. Radnja je zbog kratkog trajanja i budžeta, kao što je tada bila praksa na američkoj televiziji, značajno pojednostavljena u odnosu na predložak, a lik Bonda, koga je tumačio Barry Nelson, "prekršten" iz agenta britanske tajne službe MI6 u američkog tajnog agenta; njegov kolega Felix Leiter iz CIA-e (koga je tumačio Michael Pate) je "prekršten" u Britanca. Radnja, koja se sastoji iz tri "čina", prikazuje kako Bond dolazi u kockarnicu Casino Royale kako bi u partiji bakare porazio Le Chiffrea, opasnog sovjetskog obavještajca (čiji lik tumači Peter Lorre) te tako stvorenim financijskim gubitkom natjerao njegove pretpostavljene da ga sami uklone. Glavni ženski lik, koji tumači Linda Christian, je Valerie Mathis, kombinacija likova Vesper Lyndh i Renea Mathisa iz romana.

Iako je Lorre bio hollywoodska ikona, *Casino Royale* nakon prikazivanja nije izazvao neku naročitu pažnju; vjeruje se da je razlog tome bio relativno slab uspjeh romana u SAD, gdje će romani o Bondu postati popularni tek nekoliko godina kasnije, kada ih je javno pohvalio John F. Kennedy. Dio suvremenih kritičara uglavnom drže da je Nelson bio pogrešan izbor za ulogu Bonda. Iako je CBS neko vrijeme razmišljao o tome da o Bondu snimi TV-seriju, sljedeća ekranizacija se zbila tek osam godina kasnije, kada je u Britaniji snimljen *Dr. No*, prvi film iz službene serije. Prava za ekranizaciju Casino Royale su u međuvremenu završile kod studija Columbia Pictures, koji je 1967. snimio istoimeni film kao parodiju filmova o Bondu. Tek kada je *Casino Royale* 1999. godine došao u posjed MGM/UA, mogao je postati dio službene serije, te je kao takav ekraniziran 2006. godine. Na nekim njegovim DVD-izdanjima je kao posebni dodatak dostupna originalna TV-drama.

## Uloge

* Barry Nelson - James Bond
* Peter Lorre - Le Chiffre
* Linda Christian - Valerie Mathis
* Michael Pate - Clarence Leiter
* Eugene Borden - Chef De Partie
* Jean Del Val - Krupije
* Gene Roth - Basil
* Kurt Katch - Zoltan
* Unknown actor - Zuroff
* William Lundigan - voditelj/on sam

## Izvori

### Literatura

* Andreychuk, Ed (2010). *Louis L'Amour on Film and Television*. McFarland. ISBN 978-0-7864-3336-0.
* Balio, Tino (1987). *United Artists: the company that changed the film industry*. Univ of Wisconsin Press. ISBN 978-0-299-11440-4.
* Barnes, Alan; Hearn, Marcus (2001). *Kiss Kiss Bang! Bang!: the Unofficial James Bond Film Companion*. Batsford Books. ISBN 978-0-7134-8182-2.
* Benson, Raymond (1988). *The James Bond Bedside Companion*. London: Boxtree Ltd. ISBN 978-0-88365-705-8.
* Black, Jeremy (2005). *The Politics of James Bond: from Fleming's Novel to the Big Screen*. University of Nebraska Press. ISBN 978-0-8032-6240-9.
* Britton, Wesley Alan (2004). *Spy television* (2 izd.). Greenwood Publishing Group. ISBN 978-0-275-98163-1.
* Caplen, Robert A. (2010). *Shaken & Stirred: The Feminism of James Bond*. Xlibris. ISBN 978-1-4535-1282-1.
* Chapman, James (1999). *Licence To Thrill: A Cultural History of the James Bond Films*. London/New York City: I.B. Tauris. ISBN 978-1-84511-515-9.
* Cork, John; Scivally, Bruce (2006). *James Bond: The Legacy 007*. Harry N. Abrams. ISBN 978-0-8109-8252-9.
* Lindner, Christoph (2009). *The James Bond Phenomenon: a Critical Reader* (2 izd.). Manchester University Press. ISBN 978-0-7190-8095-1.
* Lycett, Andrew (1996). *Ian Fleming*. London: Phoenix. ISBN 978-1-85799-783-5.
* Macintyre, Ben (2008). *For Yours Eyes Only*. London: Bloomsbury Publishing. ISBN 978-0-7475-9527-4.
* Pearson, John (1967). *The Life of Ian Fleming: Creator of James Bond*. London: Jonathan Cape.
* Pfeiffer, Lee; Worrall, Dave (1998). *The Essential Bond*. London: Boxtree Ltd. ISBN 978-0-7522-2477-0.
* Rubin, Steven Jay (2002). *The James Bond films: a behind the scenes history*. Westport, Conn: Arlington House. ISBN 978-0-87000-523-7.

## Vanjske veze

* *Casino Royale (1954)* na sajtu IMDb
* The Curious History of Casino Royale at MI6-HQ.com Arhivirano 2019-04-15 na Wayback Machine-u
* Casino Royale (1954) Coverage at MI6-HQ.com